
OTMAR ODUBER (PLATAFORMA NOS PAIS): 


DIP TA TRANCA ECONOMIA DI ARUBA 


P’E EXCUUS CU TIN INVESTIGACION ANDANDO RIBA OTORGAMENTO DI TERENO 


RIOOLWATERZUIVERINGS- 
INSTALATIE TA PROBLEMA 
SERIO CU TA PA SU CUENTA 


MINISTERNAN DI RAIZ Y MEP A LABA MAN 


CORTE A MANDA 
‘AMBTENAAR’ CAS CU FOR 
DI 2001 NO TA TRAHANDO 


NA HULANDA 


STUDIANTENAN 
DI ARUBA A MOVE PA 
AUMENTO DI NIVEL DI AWA 

D 
urante un rueda di prensa diamars mainta, ex-minister y ex- 
parlamentario y miembro di Plataforma Nos Pais, Otmar Odu- 
ber a comenta cu el a sinti un dolor durante e ultimo aña, como 
ex-minister di infrastructura cu pueblo ta confronta cu ne, cual t’e 


hortamento di tereno cu ta tumando luga di parti di DIP, for di nos 
ciudadano y e comerciantenan di Aruba. 


Loke DIP ta haciendo no ta normal, den un comunidad civico. 


Loke DIP ta haciendo aworaki pa casi cinco aña, ta paralisa, den 
coma, nada no ta sali fo’i DIP, e curason di e economia, cu e 
paisnan ta uza internacionalmente den construccion, como un di 
e pilarnan pa por fortifica y pa por pusha e economia, na Aruba tin 
cinco aña para. No ta scucha cu e fervor necesario e miembronan 


di parlamento. Si ta reconoce un of dos miembro di parlamento cu 
a haci pregunta, cual ta keda te n’e pregunta haci.  


Cinco aña no ta algun luna. E excuus pasobra tin investigacion ta 
tuma luga den DIP of no. Otmar Oduber tabata minister di infra- 


structura, caminda cu DIP completo tabata bao investigacion e 
tempo ey door di e ex-minister di infrastructura. Asina mes a saca 
mas di 2600 tereno pa cas di e conciudadanonan. 


A saca tereno pa comerciante cu tabatin hopi aña ta wardando. 
E excuus pasobra tin un investigacion, p’esey DIP no ta funciona, 


e fli ey no ta subi mas. Pakico hortamento di tereno, pasobra DIP 
n’e momentonan aki ta “onfair” cu e comunidad di Aruba. 


Hende cu a warda pa hopi aña cu a haya un tereno fo’i DIP bao 
di e gobernacion of bao di e minister anterior di infrastructura, 
despues di Oduber, Marisol Tromp, a wordo tuma den beslag un 
cantidad di tereno cu a wordo otorga e tempo ey, conforme tur 
regla y tur ley. 


Awo tin un investigacion riba Flamingo, cu no ta envolvi nada 
di tereno comercial, no ta envolvi nada cu algo a bay robes den 
DIP pa loke ta trata tereno otorga. E excuus ey cu awe gobierno 


desde cu Marisol Tromp tabata minister, a horta for di e comun- 
idad di Aruba, na oportunidad pa haya nan tereno, papiando aki di 
centenar di persona cu e tempo ey, despues di a warda varios aña 
a haya un pida tereno pa por traha nan cas, a haya financiamento 
di banco pa nan por a continua e ruta, simplemente a obstaculisa, 
prohibi, kier bisa cu ta dura cuater aña pa mira si enberdad por 


otorga e hendenan aki nan tereno? 


No tin ningun investigacion andando den caso Flamingo pa loke 
ta trata ningun tereno comercial. E excuus di gobierno pa tranca e 


economia di Aruba door di no otorga tereno comercial na esunnan 


cu a cumpli cu tur nan reglanan, ta forsa nan pasobra cu hende 


no tin e poder cu gobierno tin cu por bay corte anytime. E perso- 
nanan aki, nan unico caminda pa cana ta corte. 


Logicamente nan no kier bay corte cu gobierno pasobra na final 
di dia nan no por bay un otro gobierno pa haya nan pida tereno. 


Por lo tanto, pa cinco aña e economia ta tranca. Unico proyecto 
cu ta andando ta proyecto cu a wordo otorga den e periodo cu 
Otmar Oduber tabatin e honor di ta minister. Por mira varios di e 
proyectonan aki, vooral den cuadro di hotel cu ta den construc- 
cion n’e momentonan aki. 


Otro tereno erfpacht cu tempo cu Oduber tabata minister tabatin 
cu tin mas di cinco pa dies aña cu nan tabatin erfpacht pero cu 
nunca a construi riba nan. E periodo ey a cuminsa “cleanup” den 
e bestand di DIP caminda cu a bay hopi corte cu hende cu no 
tabata construyendo y a bisa cu si no construi y cumpli cu e condi- 


cionnan den e acta di notario pa loke ta tereno, mester entrega e 
erfpacht na pais Aruba. 


Algun caso a gana y algun a perde. Mester a continua cu e lucha 
pa por haci un inventarisacion di e terenonan aki. Realidad ta cu 
ora ta para pafo y papia di un economia, Danki na Dios tin un 
turismo cu ta florece y ta cargando e economia, pero no por keda 
pusha y forsa unicamente riba e un pilar economico ey y ta laga 
e aspecto cu ta rason principal cu ta economia cual t’e aspecto di 


construccion, keda den coma.  


Ta pesey Oduber a denuncia e forma cu DIP y cu facilmente gobi- 


erno, minister, parlamento ta laba man y ta permiti un departa- 
mento crucial di gobierno keda keto y paralisa durante cinco aña, 
ta inaceptabel. 


E robo cu ta tuma luga di hende cu tabatin derecho di haya nan 
tereno, ta inaceptabel. E robo di comerciante cu a cana full nan 


caminda pa por a haya nan tereno pa por sigui desaroya y expande 
nan companianan, ta inaceptabel. 


No tin un excuus. E excuus cu tabatin of no un investigacion 


tumando luga, no por ta asina cu ta dura cuater pa cinco aña. 


Otmar Oduber (Plataforma Nos Pais): 
DIP ta tranca economia di Aruba p’e 
excuus cu tin investigacion andando 
riba otorgamento di tereno 

G 
abinete Wever Croes II, forma 
pa Prome Minister Evelyn Wever 
Croes, pa Ministernan, Geoffrey Wever, 
Ursell Arends, Endy Croes, Rocco Tjon, 
Dangui Oduber, Glenbert Croes y Xio- 
mara Maduro, practicamente a dicidi 
di laba man for di un di e problemanan 
mas serio cu tin na e momentonan aki 
pa pais Aruba. 


E planta di purificacion di awa di riool 
na Bubali, a converti su mes den loke 
ta ser yama na Ingles, un “ticking time 
bomb” ya cu e situacion ta sigui bira 
pio y loke ta mas serio ainda, ta e hecho 
cu gobierno di MEP y RAIZ a practica- 
mente laba man for di e problema aki. 


Ta un hecho cu por lo pronto no por 
spera un solucion a corto plaso mirando 
e hecho cu den presupuesto di 2022, 
Gabinete Wever Croes a pone un suma 
di 37 miyon florin pa inversion di cual 
suma un total di 16 miyon tabata pa 
inverti den e planta aki pa atende cu e 
situacion serio cu tin. 


Den rapport di CFT publica 29 di 
November 2021 ta para lo siguiente: 
“Aruba heeft in de OB een bedrag van 
AWG 37 miljoen begroot voor invester- 
ingen, dit is AWG 16 miljoen meer dan 
in 2021.Gelet op de verwachte onder- 
besteding in 2017 , benadrukt het CAft 
het belang de investeringen te beperken 
tot urgente vervangingsinvesteringen 
en investeringen die nodig zijn voor de 
implementatie van de hervormingen in 
het kader van het Landspakket. 
Voor de begrote investering van  AWG 
16 miljoen voor de rioolwaterzuivering- 
sinstallatie (RWZI)  verwacht het CAft 
een nadere onderbouwing.” 


Ta un inversion cu Minister Ursell 
Arends e tempo ey a papia di dje na 
momento cu a trata presupuesto 2022 
y a sigura cu e asunto aki tin atencion 
total di su gobierno. 


Den otro carta di CFT fecha Mei 11 
2022, cu ta casi seis luna despues, e 
comision di supervision a pidi gobierno 
mas informacion pa e inversion aki di 
16 miyon florin: “Aan de aanbeveling 
bij de OB, om de begrote investering 
van AWG 16 miljoen voor de rioolwa- 
terzuiveringsinstallatie (RWZI) nader 
te onderbouwen, is geen opvolging 
gegeven. Het CAft adviseert dit alsnog 
te doen.” 


Pues Gabinete Wever Croes II no a 
informa CFT na kico lo bay gasta e 
suma di 16 miyon aki pa e planta di 
purificacion di Bubali. 


ANULA 
Na luna di September di mesun aña 
sinembargo na momento cu a presenta 
e concepto di presupuesto supletorio 
di 2022, CFT y hopi hende a wordo 
sorprendi ora cu sin argumento of e 
asina yama ‘transparencia’ cu tanto e 
gobierno aki ta bisa di ta aplica, CFT a 
mustra lo siguiente: 
“De investering in de RWZI van AWG 
16 miljoen wordt in de OBW afgevoerd. 
Er wordt aangegeven dat WEB N.V. het 
project overneemt.” 


Pues e intencion di Gabinete Wever 
Croes II pa atende y soluciona e prob- 
lema serio aki, a ser saca for di presu- 
puesto y a dicidi cu lo pasa e asunto 
aki pa otro ministerio caminda Ursell 
Arends lo no ta responsabel pa esaki 
pero esaki lo a bira Minister Glenbert 
Croes. 
Den ultimo simannan di December 
sinembargo e mesun gobierno aki ta 
trece dilanti cu pa atende cu e asunto 
di e planta di purificacion cu a bira mas 
serio, lo bay na introduci un tipo di 
impuesto cu turistanan tin cu paga y 
cu e fondo aki lo bay pa atende e situa- 
cion di e Bubaliplas. 


Awor ta lanta e pregunta si dado caso 
surgi un desaster grandi cu e funciona- 
mento di e planta aki, cu e lo afecta e 
producto turistico pa miyones di florin 
ta cual di e cuater Ministernan envolvi 
lo tin cu carga responsabilidad legal pa 
esaki? 


Minister 
Presidente 
Evelyn 
Wever 
Croes, Minister di Naturalesa Ursell 
Arends, Minister di Energia Glenbert 
Croes of Minister di Turismo Dangui 
Oduber??? 


RioolWaterZuiveringsInstalatie ta problema serio cu ta pa su cuenta 


Ministernan di RAIZ y MEP a laba man 

U 
n funcionario publico kende for di 2001 ta cobrando 
como miembro di e asina yama “overtolligjheidspool” a 
scucha Corte atende cu su apelacion contra di e decision di 
Gobierno pa retira su persona, cu realmente cos no por sigui 
asina y cu e tin cu bay. 


Corte a haya a base di loke gobierno a trece dilanti, cu tin 
suficiente base pa su retiro y esaki pa diferente factor y 
e actitud di e funcionario, e su retiro ta hustifica ya cu na 
ningun momento el a haci un esfuerso pa coopera pa wordo 
staciona na un otro departamento. 


Entre otro el a ser traslada pa un departamento caminda el a 
presenta den ora di mainta na pia di trabou y den oranan di 
atardi el a yama informa cu e ta malo y cu e ta baha cu AO. 


Scuchando tur loke a bin dilanti durante tratamento di e 
caso aki, por conclui cu e persona aki cu a cumpli 4 lustro, 
no uno pero cuater y un aña adicional sin ta traha, kier a 
hustifica un situacion cu realmente no tabatin hustificacion 
pa cu esaki. 


Pa tur e tempo aki e funcionario aki a ricibi salario, a ricibi 
beneficionan cu otro funcionarionan cu si ta traha a ricibi 
pero awor Corte a rechasa su peticion pa anula e decision di 
gobierno pa manda su persona cas cu retiro por completo. 


Fuera cu e no tabatin hustificacion, e funcionario no tabatin 
argumentonan valido pa hustifica su decision di no cumpli 
cu su debernan como trahado di gobierno y entre otro el a 
trata di argumenta cu e tin cu sigui haya salario ya cu e tin 
yiu pa cria mientras cu su yiunan tur ta mayor di edad. 


Inicialmente gobierno a dun’e su retiro na luna di Juni di 
2022 pero no tabata di acuerdo cu esaki y el a dicidi di bay 
den apelacion di e decision aki pero awor Corte a dicidi cu 
gobierno tin tur argumento valido pa hustifica e motibo pa 
cual el a ser manda cas. 
E mesun sistema cu e funcionario aki a trata di uza pa 
alarga su permanencia den servicio di gobierno, a afecta su 
persona den su argumentonan ya cu mayoria tabata mustra 
cu e persona aki no tabata serio y practicamente no tabatin 
interes pa mantene su funcion cumpliendo cum su obliga- 
cion di presenta na pida di trabou. 


Ainda tin varios funcionario publico den e “overtol- 
ligjheidspool” aki y gobierno ta buscando n forma pa pone 
nan funciona of de lo contrario tambe lo bay over na retiro 
di e trahadonan aki. 
Si e funcionario retira aki tabatin 22 aña sin traha, tin of 
tabatin funcionarionan cu a baha cu pensioen den pasado 
cobrando salario despues di casi 30 aña sin a traha manera 
nan mester a haci. 


Corte a manda ‘ambtenaar’ cas 
cu for di 2001 no ta trahando 

Everything you 
need to succeed 


Whether you’re a 
construction pro, a home 
improver or a decorative 
DIY-er, Kooyman has 
everything you need 
to complete your project 
to perfection. Visit us in 
store or online today. 


kooymanbv.com 


E 
siman aki, varios dignatario di paisnan lo ta na Guatemala pa traspaso di 
mando pa Presidente eligi den e César Bernardo Arévalo de León cu lo ta 
tumando luga den fin di siman. Prome Minister Evelyn Wever-Croes lo biaha 
pa Guatemala na unda e lo representa SM Rey Willem Alexander na e acto di 
instalacion. 


Presidente Arévalo ta un sociologo, diplomatico, politico y presidente eligi di 
Guatemala na augustus ultimo cu un mayoria absoluto di voto. Señor Arévalo 
ta yiu di ex presidente di Guatemala na 1945 pa 1951 y lo wordo inaugura 
como e di 52 presidente di Guatemala diadomingo 14 di januari proximo. 
Presidente Arévalo a forma su Gabinete di 7 hende muhe y 7 hende homber. 


Den nomber di Gobierno di Aruba y pueblo di Aruba en general, Prome 
Minister ta felicita e pueblo di Guatemala cu nan Presidente nobo y ta spera 
cu e pueblo por brinda Presidente Arévalo tur sosten pa realisa locual ta 
necesario pa e pais y cumpli cu su programa di gobernacion pa e proximo 
periodo presidencial, concentrando riba bienestar pa un y tur. 


Representando Su Mahestad Rey Willem Alexander, 


Prome Minister lo ta na Guatemala pa traspaso di 
mando pa presidente nobo César Bernardo Arévalo 

V 
arios studiante procedente di Aruba specialisando nan mes 
den diferente ciudad di Hulanda, ta confrontando mesun 
situacion cu ciudadanonan ta pasando aden pa loke ta aumen- 
to di nivel di awa pa casi dos siman caba. 


AWEMainta a ser informa cu lo tin un grupo di algun studiante 
cu  lo no biaha di regreso pa Hulanda den fin di siman pero lo 
haci esaki proximo fin di siman mirando e situacion cu tin den 
e ciudad caminda nan ta studiando. 


Dos pa tres studiante mester a busca otro luga pa keda for di 
siman pasa mirando cu e nivel di awa a subi y tur via pa yega 
nan apartamento, ta bou di awa, no mucho pero si suficiente pa 
crea molester pa hendenan cana sin problema riba caya. 
Fin di siman cu ta tras di lomba a anticipa cu e nivel di awa lo 
sigui subi den varios ciudad y bario pero esaki no a resulta di 
ta e caso den ciudadnan pafo di Rotterdam y otro ciudadnan 
grandi. 


Sinembargo e temor di mira e nivel di awa aumenta, a sosode 
net lo contrario caminda e nivel di awa a cuminsa baha durante 
henter fin di siman y autoridadnan ta spera cu pa fin di siman 
venidero, e situacion lo ta bou di control. 


Hulanda ta conoce den su historia, di ta un pais cu ta situa bou 
di nivel di lama y den pasado a ser asota pa aumento di nivel 
di lama cu a percura pa un di e desasternan mas grandi den 
historia di e pais Hulandes. 


Na 1953 e pais a conoce un inundacion sin misericordia cu a 
costa bida na un total di 1863 persona y esaki a ser ocasiona 
pa un mal tempo cu a pasa riba e pais pa  casi dos dia largo, 
ocasionando un catastrofe mayor ora cu e nivel di awa a subi 
sorprendiendo practicamente henter e pais Hulandes y paisnan 
bisiña. 


Te ainda e tormenta aki cu a causa e inundacionnan mortal 
aki, ta hinca spanto den comunidad ora cu ta papia di nivel di 
awa cu ta subiendo y cu ta forma un peliger pa  e asina yama 
“dijken” cu a ser construi na varios sitio pa evita cu e luganan 
ta wordo inunda asina cu nivel di lama subi. 
Den combersacion c’un studiante el a sigura AWEMainta cu no 
ta un situacion asina delicado y cu unicamente e temor cu e 
aumento di nivel di awa ta e unico inconveniencia cu mayoria 
ciudadano ta sinti. 


E hoben ta bulando bek pa Hulanda e fin di siman venidero ya 
cu e situacion a cuminsa normalisa caminda su apartamento 
ta situa. 


Na Hulanda 


Studiantenan di Aruba a move pa aumento di nivel di awa 

D 
iamaras 9 di januari, Prome Minister Evelyn Wever-Croes a reuni cu e 
‘Minister of Legal Affairs y Attorney General di Guyana’, señor Mohabir 
Anil Nandlall. Señor Nandlall a bishita Aruba pa e congreso recien di CFATF 
y a keda impreciona di Aruba. Durante su bishita, señor Nandlall a reuni 
cu varios persona na Aruba pa haya mas informacion riba nos suministro 
di alimento. Den un recepcion recien, Prome Minister a topa Señor Nand- 
lall kende a haci un peticion pa haci un reunion via Zoom cu a tuma luga 
diamars mainta. Den e reunion, diferente topico di interes comun a wordo 
trata entre otro e cooperacion entre Aruba y Guyana pa importa fruta y 
berdura di Guyana. Prome Minister a indica cu Gobierno lo sigui explora e 
posibilidad aki cu por nifica fruta y berdura mas fresco y mas barata. 


“Den aña di Stabilidad y Prosperidad, ta importante pa sigui mantene laso 
cu Guyana y explora tur posibilidad pa Aruba pa haya productonan alimen- 
ticio mas lihe y mas barata cu lo ta beneficia Aruba”, Prome Minister a 
expresa. 


M 
inister di Asuntonan Economico, Comunica- 
cion y Desaroyo Sostenibel ta anuncia e pri- 
jsnan nobo di benta di combustibel entrante 10 
januari 2024: 


Gasolin unleaded-premium: 
232,9 cen p/ltr. (- 4,8 cen) 


Diesel LS: 
213,6 cen p/ltr. (- 13,6 cen) 


Kerosin: 
198,5 cen p/ltr. (- 18,0 cen) 


E prijsnan ta inclui BBO/BAZV/BAVP. 


Prome Minister ta reuni via Zoom cu ‘Minister of 
Legal Affairs y Attorney General’ di Guyana 


Cambio den prijs di 
productonan petrolero 
10 januari 2024 

Bin bishita nos y probecha! 


Paña di bon calidad na bon prijs. 


Adres: Avenida Milio J. Croes 47 local 3 
Telefon: 5646733 – 5653466 
E-mail: info@carlymar.com 


D 
ialuna anochi algo prome cu 8’or y mey ta sosode un ac- 
cidente serio dilanti Subway(Paradera). Un patruya cer- 
ca di e accidente ta dirigi su mes mesora pa e sitio. 


Na yegada nan a topa cu un Ford Fusion memey caminda y 
un banda pa pazuid un Suzuki Swift pega contra un cura di 
cas. 
Chauffeur di e Swift a keda pega den e auto, debi cu e auto 
ta RHD e porta a pega y a resulta herida. 


Con e accidente a sosode 
Nos a papia cu chauffeur di e Ford y e la conta nos cu e 
tawata bayendo pariba y e Swift tawata bayendo pabou cu 
velocidad halto. 


Dado momento e Swift a hay’e ta kita bay na su man robes 
debi cu un auto a bay pa drenta e parkeerplaats di Subway 
y pa e no dal den dje e la hala. 


Den e maniobra e ta dal e Ford dilanti banda drechi y ta sigui 
bay y termina contra cura di un cas. 


Brandweer a yega e sitio pa yuda Paramediconan saca e 
chauffeur y pone den ambulance.  


Caminda parti pabou a keda cera un rato pa e trabounan y 
tambe pa por a hala e Ford for di caminda. 


Un persona herida: 


Velocidad halto causante di accidente na Shiribana 


Turista a bira victima di 
ladronicia den dia cla 


D 
ialuna, pa mas of menos 4’or y 40 di atardi, supervisor di 
TSPA a tuma contacto cu Strandpolitie, cu a declara cu un 
grupo di turista a acerca nan, y a declara cu algun persona 
desconoci a kita un tas y su contenido for di nan. Security a 
acudi n’e sitio y e dama R., a declara cu e ta un turista y e y su 
famia tabata riba Eagle Beach. Eynan a hinca nan pertenenci- 
anan den un saco di compras colo blanco y a pone bao di un 
palo.Den e saco tabatin 2 Apple iPhone 14 pro di colo biña, 
un Apple iPhone 14 colo blauw aqua, un Apple iPhone 13 colo 
blanco, un Samsung 71-A colo preto, un bril di lesa colo blan- 
co cu preto, yabi di un Toyota Yaris, paña, cinco sandalia, dos 
serbete. Nan a bay landa di 2’or y mey te cu 5’or di atardi. 
Ora cu nan a sali for di lama y a bolbe n’e palo caminda cu nan 
a laga nan pertenencianan, a tuma nota cu e saco ya no tabata 
bao di e palo. E turistanan a mira dos agente riba bicicleta y a 
para nan pa yama polis y denuncia e ladronicia. 

E 
ekiponan di rescate a traha cu diligen- 
cia pa saca un grupo di cinco persona fo’i 
Križna Jama, tambe conoci como e “Cuba di 
Cruz,” situa den zuid di Slovenia. E dos guian- 
an y tres turista a tribi pa drenta den e cueba 
diasabra mainta, despues di awasero fuerte, 
pero no a bin bek mas laat atardi riba e me- 
sun dia. 
Despues di e buskeda sin resultado di un di 
tres guia, a activa e Servicio di Rescate di 
Cueba (CRS) Sloveno pa recupera e grupo 
desapareci. A pesar di e dificultadnan cu e 
nivel halto di awa a presenta, cu tabata blokia 
e pasonan sigur, e buceadonan di cRS a logra 
drenta den contacto cu e grupo diadomingo. 
E cueba, un popular destino turistico na 
Slovenia, caracterisa pa su gangnan acuatico, 
cu e bishitantenan por explora den boto. Segun 
e Asociacion Europeo di Rescate den Cueba 
(ECRA), e grupo, cu tabata mas of menos 1,3 
kilometer leu di e entrada di e cueba, tabata 
den bon condicion fisico y mental. 


E esfuersonan pa evacua e grupo a sigui 
diadomingo y ECRA a mustra optimista door 
di mira cu e nivel di awa na Križna Jama a 
baha durante anochi. E evolucion positivo aki 
a permiti e rescatadonan nabega den boto 
door di e zona di e cueba, loke a aumenta e 
speransa di exito di e operacion di rescate. 
ECRA a declara dialuna cu e buceadonan 
Sloveno di rescate den cueba tabata prepara 
pa drenta e cueba durante e prome oranan di 


Operacion di rescate di turista y guia atrapa den cueba na Slovenia 


mainta. Si e plan a desaroya segun a premira, tabatin optimismo encuanto 
e exito di e rescate di e personanan atrapa. E situacion a sigui dinamico y 
a proporciona update mientras cu e operacion a avansa. 
E mision di rescate aki a pone enfasis riba e esfuerso di colaboracion di 
e ekiponan di rescate pa responde na emergencia y ta subraya e impor- 
tancia di e preparacion den ambiente dificil. 


E mision di rescate aki a pone enfasis riba e esfuerso di colaboracion di 
e ekiponan di rescate pa responde na emergencia y ta subraya e impor- 
tancia di e preparacion den ambiente dificil. 

U 
n grupo di investigado di e institucionnan cientifico Mericano a reve- 
la cu un liter di awa den boter ta contene cerca di 240 mil fragmen- 
to plastic detectabel, loke por representa un problema p’e salud humano, 
AFP a informa dialuna. 


E investigacionnan anterior a demostra e presencia di aproximadamente 
300 particula di plastic pa cada liter di awa. N’e momento ey, e cientifico 
tabata midiendo pidanan chikito di plastic di menos di cinco millimeter di 


A descubri miles di nanoplastic den awa di boter na Merca 


largo, denomina “microplastic’. 
Nanoplastic ta mas dañino 
No obstante, den un estudio nobo publica den 
e revista PNAS a reporta cu a haya particula 
microscopico di plastic, conoci como nano- 
plastic, cu ta midi menos di un micrometer di 
largo. Como referencia, e tamaño aki ta un di 
shete parti di hanchura di un cabey humano. 


Nanoplastic ta considera mas dañino pa 
humano cu microplastic, ya cu door cu nan 
ta suficientemente chikito por introduci den 
e celnan humano, den sanger y algun organo. 
Tambe ta documenta cu nan por penetra, a 
traves di e placenta, den curpa di e fetonan. 


E specialistanan a splica cu a detecta entre 
110 y 370 mil particula di plastic chikito den 
cada liter di awa. Tambe, nan a enfatisa cu 
cerca di 90% di e particulanan aki tabata 
nanoplastic, mientras cu e resto tabata micro- 
plastic. 


Di un otro banda, a menciona cu di e shete 
tiponan di plastic cu a enfoca riba dje, esunnan 
mas comun tabata tereftalato di polieti- 
leen (PET), material cu cual nan ta fabrica 
e boternan di awa, como tambe poliamida 
(nylon), cu ta uza hopi biaha den e filternan 
pa purifica awa. 


A yega na e conclusion aki despues di analisa 
tres marca popular di awa den boter cu ta 
wordo comercialisa riba teritorio Mericano. 
Sinembargo e cientificonan no a brinda 
detaye di e marcanan. 


“Si hende ta preocupa p’e nanoplasticnan den 
awa di boter, ta rasonabel considera e alter- 
nativanan manera awa di cranchi,” profesor 
Beizhan Yan a indica, kende a recalca cu e no 
ta recomenda pa stop di “bebe awa na boter 
(...), ya cu e riesgo di deshidratacion por 
supera e posibel impactonan di e exposicion 
na nanoplastic.” 
Por ultimo, e investigadonan a precisa cu nan 
lo analisa awa di cranchi, debi cu ta pensa cu 
tambe por contene microplastic, aunke den 
menor cantidad. 

D 
en un manifestacion di un siman di duracion denomina 
Wutwoche (Siman di rabia), e agricultornan Aleman a 
protesta fervientemente contra e recortenan di e begroting- 
nan proponi, estableciendo similaridad cu e protestanan di e 
agricultornan Hulandes, di varios luna di duracion, aunke cu 
diferente problema andando. Ta di spera cu e protestanan 
Aleman, cu ta inclui convoy di tractor, blokeo di caminda y 
un gran manifestacion na Berlin, intensifica mientras cu cu e 
coredonan di truck y e trahadonan di transporte publico uni 
n’e welganan, loke lo por provoca trastorno social. 
Kico a causa e protestanan 
E gobierno di Scholz mester a revisa su plannan presupues- 
tario ora cu Corte Constitucional a rechasa e presupuesto 
un biaha mas, impediendo deficit nobo. Manera cu corte 
a desaproba e plannan di balansa e presupuesto, uzando 
e fondonan di COVID-19 cu no a uza, e tres partidonan di 
coalicion a bay di acuerdo pa confronta un deficit di 17 mil 
miyon euro. Entre e medidanan proponi tabata figura pone 
fin n’e bentaha p’e agricultornan, manera elimina e excep- 
cion fiscal n’e tractornan y elimina e descuento di gasoil 
agricola, loke ta calcula cu por core den por lo menos mil 
miyon euro. Esaki lo ta traduci den 4 y 5 mil euro anual cu e 
agricultornan Aleman lo haya di menos, segun Tagesschau. 
Sinembargo, cada explotacion lo sigui conserva un promedio 
di 40 mil euro den otro subsidio. 


Con e protesta ta 
Bao di e lema “Enough is enough! Jetzt ist Schluss!”, e 
agricultornan a concentra na Berlin na final di aña pasa, 
compaña p’e coredonan di truck afecta. Por lo menos 6600 
manifestante, entre nan 1700 coredo di truck, a desfila 
pacificamente dilanti di e Porta di Brandenburg, segun polis 
a informa. 


Ta premira cu e protestanan di e siman aki ta mas amplio, 
cu accion den henter e pais: concentracion di coredonan di 
truck, blokeo di caminda y concentracion di protesta. Prome 


cu e comienso oficial di e protestanan ya a pone tractor 
na algun punto strategico di e pais, causando interupcion. 
Cu welga adicional no relaciona den transporte publico, e 
biaheronan ta enfrenta un siman dificil, loke a haci cu hopi 
studiante a keda cas ya cu a resulta imposibel biaha. 


E protestanan Aleman a ricibi sosten di e agricultornan 
Hulandes, algun di cual a uni n’e manifestacionnan n’e otro 
banda di frontera. Farmers Defense Force, un grupo agri- 
cola Hulandes, a expresa nan solidaridad riba Twitter, haci- 
endo referencia n’e necesidad di conscientisacion politico y 
insistiendo pa sigui actua. 


Pakico e agricultornan ta protesta na Alemania 
E protesta ta debi n’e ahustenan presupuestario di e gobi- 
erno, en particular e limitacion di beneficio p’e agricultornan. 
E cambionan proponi ta inclui e eliminacion di e excep- 
cionnan fiscal n’e tractornan y e stopmento di descuento 
di gasoil agricola. Aunke e gobierno a bandona su plannan 
pa para e excepcion fiscal di e vehiculonan agricola sima 
npasa, e agricultornan ta considera esaki insuficiente. Cu 
ambos medida combina nan kier spaar 920 miyon euro na 
belasting Aleman. 
Mientras cu e siman ta transcuri, e magnitud di e protes- 
tanan y su repercusion n’e bida cotidiano di Alemania ta 
sigui insigur y e malcontento di e agricultornan ta refleha un 
reto mas amplio p’e gobierno di Scholz. 


E protestanan Aleman di “Wutwoche” 


Similar n’e manifestacionnan dje 
agricultornan Hulandes pero cu diferencia 

C 
omo contesta n’e reciente benta di arma na Taiwan di parti di Merca, 
China a anuncia sancion na cinco fabricante militar Mericano, loke a 
aumenta e tension entre ambos nacion. E medida, anuncia pa un vocero 
di e Ministerio di Asunto Exterior diadomingo, ta subraya e actual dispu- 
ta riba Taiwan, un isla democratico cu China ta reclama como su teritorio. 
E aprobacion luna pasa p’e Departamento di Estado di Merca di un benta di 
300 miyon dollar di ekipo di sosten n’e sistemanan di informacion tactico 
di Taiwan, a desencadena e ultimo buelta di tension. China ta considera 
e bentanan aki di arma un violacion di su soberania y interes di sigur- 
idad, indicando cu ta mustra menasa pa paz y stabilidad den Taiwan Strait 
(estrecho di Taiwan). Den e declaracion, e vocero a subraya cu e reciente 
bentanan di arma ta mina gravemente e postura di China den e asuntonan 
aki. 
Entre e empresanan sanciona ta figura BAE Systems Land and Armaments, 
Alliant Techsystems Operations, AeroVironment, Viasat y Data Link 
Solutions. E respons di China ta implica e vriesmento di activo di e empre- 
sanan aki y e prohibicion p’e companianan priva y organisacion Chines, 
relaciona cu nan. 
E acontecimento aki ta cuadra cu e proximo eleccionnan presidencial y 
parlamentario di Taiwan, dia 13 di januari, caminda cu China a marca e 
eleccionnan aki como crucial pa mantene paz of escala p’e conflicto. E 


China ta impone sancion riba cinco fabricante 
Mericano p’e benta di arma na Taiwan 


tensionnan geopolitico rond di Taiwan tabata 
durante hopi tempo un polemica entre China 
y Merca. 


Te asina leu, no tabatin un contesta inmediato 
di parti di e embahada Mericano na Peking n’e 
decision di China pa impone sancion n’e fabri- 
cantenan militar Mericano envolvi den e benta 
di arma na Taiwan. E situacion ta añadi otro 
capa di complehidad n’e balans delicado di e 
relacionnan entre e dos potencianan mundial. 

A 
ruba Aquatics Federation (AAF) ta anuncia cu reciente- 
mente a cuminsa cu un curso pa Instructor Assistent di 
Landamento Elemental. Banda di e cursonan existente di In- 
structor di landamento nivel A y nivel B awo AAF, pa prome 
biaha, ta ofrece tambe e curso pa Instructor Assistent di 
Landamento Elemental. 
  
E curso aki ta prepara e cursista pa bira un Instructor 
Assistent di Landamento Elemental pa asina e por yuda e 
instructor y e muchanan mas miho y cu debido conoce- 
mento di e tecniconan y teorianan di landamento elemental. 
E diploma di Instructor Assistent Elemental tambe lo 
duna oportunidad pa despues haci e curso di Instructor di 
Landamento Nivel A y mas despues tambe Nivel B. 
  
E curso aki ta encera un parti teoretico y tambe un parti 
practico den cual e cursista ta haya amplio guia personal 
y individual di su mentor. E lesnan di teoria ta tuma luga 
desde 16 di januari 2024 den sala di Stichting Sportsubsidie 
Aruba (SSA) den Entertainment Center (diamars 7:00 pm - 
9:30 pm) mientras e lesnan practico ta tuma luga desde 20 
di januari 2024 den Community Pool San Nicolas (diasabra 
3:30 pm - 5:30 pm) 


 E curso ta clausura na juni 2024 cu un examen final y esnan 
cu completa e curso cu exito ta ricibi un diploma reconoci 
pa AAF. Edad minimo pa participa na e curso aki ta 14 aña y 
inscripcion ta AWG. 450.00. Pero AAF ta ofrece oportunidad 
un areglo di paga. 
  
Mirando e importancia di e curso y e interes cu tin, AAF ta 
informa cu a extende e periodo di inscripcion ta posibel pa 
asina duna mas interesadonan oportunidad pa inscribi y 
participa na e curso aki. 
  
Pa mas informacion por tuma contacto cu:  president@ 
arubaaquatics.org  of e coordinador di e curso na celular 
594-8646. 


Curso Instructor 
Asistente di Landamento 


T 
T Sport Lounge e palacio di bi- 
yar  situa na Tanki Leendert, lo ta 
sede di un grandioso evento di 9-ball 
pa proximo fin di siman riba dianan  13 
y 14  di Januari. 


Diasabra ta tuma luga tiramento di  lot 
y torneo mes lo inicia pa 4’or di atardi. 
Na mes momento tin cu apunta cu 
Pizza Hut Aruba, cu semper a sostene 
deporte, e biaha aki ta patrocinando 
dos premio grandi. 
E torneo lo ta uno abierto y no mester 
paga inscripcion, simplemente mester 
por realisa e biahe pa e torneo interna- 
cional cu lo tuma luga proximamente 
na Curaçao  for di 1 te cu 3 di Maart 
2024, den  representacion di Aruba. 
E finalistanan na Aruba ta garan- 
tisa di pasashi y inscripcion, caminda 


e Campeon di e torneo aki na Aruba, 
fuera di haya pasashi gratis pa Corsou, 
e gastonan di estadia na hotel tambe lo 
ta completamente gratis. 
Dutch Caribbean mes cu e aña aki 
a muda pa pa Curadise, ya caba tin 
confirma un total di 70 hungado di 
Aruba, Bonaire, Curaçao, Sint Maarten, 
Guyana, Trinidad y Hulanda cu lo 
participa den e torneo internacional 
grandi aki. 


Fanaticada di biyar ta invita pa yega 
e centro di biyar   TT Sport Lounge e 
proximo fin di siman aki y asina disfruta 
di e nivel mas halto di biyar cu tin na 
Aruba. 
Pa registra pa e torneo por   tuma 
contacto cu Jason Kock na T&T Billiards 
y pone bo nomber pa participa. 


Pa torneo grandi na Corsou 


Pizza Hut ta patrocina dos hungado pa “Dutch Caribbean 9-ball” 

S 
portsz4U Triathlon Academy Aruba ta mira 
atras riba un exitoso 2023, na unda a or- 
ganisa diferente evento pa atrae mas atleta pa 
practica e deporte di Triathlon. 


Pa 2024 nos ta ofrece un programa special, 
titula: SUPER KIDS PROGRAM, pa sigui famil- 
iarisa atletanan hoben cu kier siña practica e 
deporte di Triathlon. 
SUPER KIDS PROGRAM ta un programa di multi 
sport cu ta encera e disciplinanan: Swim, Bike & 
Run; Sportsz4U ta ofrece na e superkids (atle- 
tanan nobo) training y guia pa tur e tres disci- 
plina menciona. 


PROGRAMA 2024 
Pa aña 2024 Sportsz4U tin 5 diferente evento 
planea: 


1. E prome evento ta diasabra, 20 di januari 
c’un KIDS AQUATHLON na Rodgers Beach. 
Aquathlon ta encera run, swim y run. 


2. E di dos evento ta tuma luga diasabra, 20 
di april. E biaha aki ta un KIDS DUATHLON na 
Baby Beach; esaki ta encera: run, bike y run. 


3. Di tres evento ta diasabra, 25 di mei, cu’n 
KIDS TRIATHLON na Linear Park/Plaza Tursimo. 
E biaha ‘ki tur tres disciplina ta wordo practica: 
swim, bike y run. 


4. Di cuatro evento, 28 di september lo ta un 
KIDS OFFROAD AQUATHLON na Arashi cu ta 
encera: run, swim y run. 


5. E ultimo evento lo ta diasabra, 9 di november; 
un KIDS TRIATHLON na Rodgers Beach. Atrobe 
tur tres disciplina swim, bike y run.  


Pa tur evento, e siman prome, ta tene un training 
na luga di evento p’asina e new kids ser conoci 
cu e luga di competencia. Tambe si ta interesa 
den mas training di swim, bike and run, por 
tuma contacto cu Sportsz4U via social media 
of acerca e coachnan pa mas informacion.  


Follow Sportsz4U Triathlon Academy riba 
Instagram y Facebook pa keda altanto di nos 
eventonan. 


Programa special pa nos Super Kids 

J 
enning de Boo a cende Thialf cu un actuacion estelar, 
bistiendo e medaya di oro den 500 meter di e Campeona- 
to Europeo di Speed Skating. E articulo ta detaya su trayec- 
torio victorioso den e campeonatonan, celebrando su exito 
y cu bista poni riba e proximo competencia di Salt Lake City. 
Despues di su triunfo riba escenario Europeo, e texto ta 
conta e respons entusiasta di e publico ora cu De Boo a 
ricibi e brasa di e fanaticonan na Thialf. Tambe e ta reflex- 
iona riba su actuacionnan destaca den e Campeonatonan di 
Hulanda, resaltando su logronan y expresando su satisfac- 
cion p’e resultadonan. 


E articulo ta menciona brevemente e actuacionnan destaca 
di e otro schaatsdonan den e campeonatonan, entre nan 
Peder Kongshaug, campeon di Europa di 1500 meter. Fuera 
di esey, ta destaca un episodio di podcast cu entrevista cu 
Joy Beune y Peder Kongshaug. 


E texto ta pone enfasis riba e dominio di e schaatsdonan 
Hulandes den e Campeonatonan di Europa y ta señala e 
ausencia di e atletanan di Asia, Noord America y Rusia, debi 
n’e conflicto cu ta tumando luga. Cu diesun di e diescu- 
ater titulonan conkista pa schaatsdo Hulandes, e articulo ta 
subraya e exito notabel. 


Pa conclui e naracion, e atencion ta enfoca riba e proximo 
Copa di Mundo di Salt Lake City, famoso pa su ijs excepcio- 
nalmente lihe. 


Ta destaca e aspiracionnan di Patrick Roest, pa bati record y 
su obhetivo di supera e record Hulandes. Di su parti, Jenning 
de Boo ta expresa su deseo pa realisa un actuacion estelar 
na Salt Lake City y mustra su habilidadnan riba escenario 
internacional. 


De Boo ta cende Thialf cu su triunfo y 
ta aspira pa impresiona Salt Lake City 


Diaranson, 10 Januari 2024 
DEPORTE 
16 
AWEMainta 


E 
piloto Spaño di brommer, Carles falcon ta den un “esta- 
do grave”, despues di a sufri un caida durante e di dos 
etapa di e Rally Dakar na Saudi Arabia, segun e organisa- 
donan di e careda a anuncia dialuna. E incidente a tuma luga 
den e di 448 kilometer di e etapa. 
Su compañeronan a alerta e organisadonan rapidamente, 
loke a provoca cu a manda un helicopter medico pa busca e 
piloto herida. Falcon, afilia na Twin Trail Racing Team, mester 
a wordo hiba inmediatamente p’e hospital Al Duwadimi. 
Segun e ekipo a comunica, inicialmente e tabata “fo’i tino y 
sin pulso,” pero a wordo reanima cu exito p’e profesionalnan 
medico. 


E gravedad di e situacion a haci evidente na momento cu 
a revela cu Falcon lo a sufri un fractura na su wes’i lomba 
(vertebrae) C2, cu a rekeri un operacion urgente. E ekipo a 
comparti cu den e proximo dianan, Falcon lo ta bao coma 


induci pa controla e desaroyo di un edema den su cabes. 


Naci na Tarragona na 1978, Falcon tin un trayectorio largo 
den e mundo di motor sport y ya a participa den e Rally 
Dakar na 2022. E comunidad di rally a manda mensahe di 
sosten p’e piloto y su famia den e momentonan dificil aki. 
E Rally Dakar, conoci pa su exigencia, ta recore e aña aki 
7891 kilo,meter for di AIUIa te na Yanbu, Saudi Arabia. E 
incidente di Falcon ta pone di manifiesto e riesgonan cu tin 
den un di e caredanan di resistencia mas largo y agotador 
di mundo. 
Carlos Sainz sr, tres biaha ganado di Dakar y tata di e piloto 
di Formula Uno Carlos Sainz jr., a laga su marca den e cate- 
goria di auto, a sigura e liderato general despues di a caba 
na di ocho luga den e di dos etapa. E Rally Dakar, cu a origina 
na Europa y Africa, ta tuma luga na Sur America y Medio 
Oriente desde 2020. 


Piloto Spaño Carles Falcon den estado grave 
despues di accidente den e Rally di Dakar 


Diaranson, 10 Januari 2024 
AWEMainta 
COMUNIDAD 
17 


Diaranson, 10 Januari 2024 
COMUNIDAD 
18 
AWEMainta 


D 
irectie Infrastructuur en Planning (DIP) ta anuncia cam- 
bio den procedura pa kavel di Carnaval pa Carnaval 70. 
Cambionan ta pa salvaguardia Privacidad di Peticionarion- 
an. 


E aña aki pa prome biaha DIP ta publica e maneho di Kavel 
riba www.dip.aw. E maneho aki ta consisti di informacion 
detaya di proceso y procedura pa bin na remarke pa haya un 
precariovergunning pa Kavel. 


Cambionan pa Carnaval 70: 
Manera tur aña, e ganadonan ta ser selecta por medio di 
un sorteo publico den presencia di Notario. Anteriormente e 
lista oficial di ganadonan incluyendo e nombernan completo 
y adres tabata wordo menciona door di Notario y e informa- 
cion tabata wordo publica. Pa proteha privacidad di peticio- 
narionan a dicidi di implementa cambio den esaki. 


E aña aki nomber y adres di e ganadonan di kavels lo no ser 
divulga publico mas, incluyendo demas informacion sensitivo 
di e ganado, manera ID nummer, persoonsnummer, e-mail, 
etc. Lo ser proteha segun e maneho nobo. 


Den luga di esaki cada peticion tin un number y na momento 
cu e wordo saca for di tombola e mesun number ey ta bira 
number di Kavel. Esaki kiermen cu lo no tin e opcion di 
selecta un Kavel di preferencia riba mapa. E number aki lo 
ser uza pa identifica e ganadonan. Esaki lo ta e unico infor- 
macion publico. Den e proces-verbaal traha door di e notario 
lo registra solamente number di Kavel. Pa esnan cu ta desea 
di mira e proces-verbaal por pasa libremente na oficina di 
DIP dia 17, 18 of 19 di Januari entre 8:00am te cu 11:00am. 
Fecha di Loting 
Fecha di loting lo tuma luga diabierna dia 12 di Januari 2024 
na DIP. Pues, ultimo dia pa entrega peticion ta diahuebs 11 
di Januari. Dia 9 y 10 di Januari porta nan lo keda habri te 
cu 6:00pm y diahuebs dia 11 januari, lo tuma peticion te cu 
6:30pm 


Puntonan di Atencion: 
• Cada ganado lo ricibi maximo 1 Kavel. Si e nomber di e 
mesun persona Sali mas cu 1 biaha, e prome biaha so ta 
valido y esey lo wordo otorga. Esaki tambe ta aplica pa 


personanan cu ta biba n’e mesun adres. 


• Si e mesun adres sali mas cu 1 biaha, e prome persona cu 
registra n’e mesun adres ta esun cu lo ricibi e precariover- 
gunning pa Kavel. 


• Por cuminsa pone trailers 1 siman prome cu e parada di 
Carnaval y mester kita trailers dentro di 1 siman despues di 
Carnaval. 


• Si bo persona ta un ganado di Kavel, ta pidi por fabor pa 
keda pendiente di telefon pasobra lo bo haya un yamada for 
di DIP informando e siguiente pasonan cu mester tuma pa 
ricibi e precariovergunning di Kavel. E ganadonan di kavel 
mester tin un copia di ID y un copia di persoonsnummer. 


• Pa esnan cu haya kavel y ta desea di pone tent, lo mester 
pone propio tent. E aña aki DOW lo NO tin tent disponibel pa 
huur. 


• Bendemento di kavels ta acto ilegal conforme e ley 
Landsverordening Uitgifte Eigendommen (LUE) y Leges- en 
Retributie Besluit di DIP. Si bo persona a haya un kavel y no 
ta interesa mas pa tin un kavel, por entrega esaki na DIP. 


• Manera tur aña, por pone sea trailers of tent na Vondellaan. 
Den L.G. Smith Boulevard No ta permiti pa pone trailers, 
pues tent solamente. 


Pa mas informacion ta invita interesadonan pa download e 
maneho di Kavel for di www.dip.aw. 


DIP ta anuncia cambio den 
procedura pa kavel di Carnaval 


Cambionan ta pa proteha Privacidad di Peticionarionan 

D 
en aña 2024 Minister Ursell Arends ta continua cu e 
campaña microchipping di mascota. E biaha aki ta en- 
foca pa microchipping di ambos cacho y pushi, conscienti- 
sando doñonan di mascota di e beneficio pa microchip nan 
mascota. 


Kico ta Microchipping? 
Microchip ta un obheto micro (chikito) cu tin informacion 
di mascota y su doño. E chip aki ta wordo inyecta bou di e 
cuero di un cacho of pushi. E microchip ta hopi chikito y ta 
wordo pon’i den menos di 2 seconde via un hangua pa un 
veterinario profesional. Asina cu e tin e microchip e veteri- 
nario ta registra tur informacion di rasa, genero, nomber, 
caracteristica y informacion di e veterinario y doño den un 
sistema di registracion di mascota central. Ministerio di 
Naturalesa a desaroya un sistema di registracion di mascota 
yama “Aruba Pet Registry” den cuadro di esaki. 


Doño di mascota por microchip nan cacho of pushi pa sola- 
mente Awg. 25,-, un suma subsidia door di Ministerio di 
Naturalesa, y por haci un cita na tur veterinario. 


E pasonan cu mester tuma ta lo siguiente: 
• Scoge un veterinario preferi 
• Tuma contacto cu e veterinario pa haci un afspraak pa 
microchip bo mascota 
• Presenta riba e fecha di afspraak y paga solamente Awg. 
25,- p’e chip 


Dicon microchipping ta importante? 
E benificio primordial di e microchip ta, cu den caso cu bo 
mascota perde e por wordo identifica via e microchipreader 
door di tur veterinario, fundacionnan, KPA, BCI y tambe 
Centro di Control di Cacho. Esaki tin como beneficio cu e 
mascota por yega mas lihe na abo como su doño. Ora bo 
mascota tin su microchip e ta wordo automaticamente 
registra n’e sistema central “Aruba Pet Registry”, esaki ta 
crea un identidad propio pa bo mascota. Microchipping ta 
importante no solamente pa bo mascota pero como doño 
di e mascota bo ta contribui tambe na un bon causa, cu ta 
enfoca ariba e desaroyo di e prome sistema di registracion 
central pa mascota di Aruba. Esaki ta un di prome pasonan 
pa haci un efecto positivo ariba e bienestar di nos masco- 
tanan aki na Aruba. 


Abo ta un doño responsabel pa bo mascota? 
Un mascota sea cacho of pushi por biba te cu 15 aña y si bo 
cuid’e bon e por biba hopi mas. Pero un mascota ta un ser 
bibo y domestico, esaki ta nifica cu e ta depende 100% di 


bo como su doño. Kico tur bo mester tene cuenta cu ne ora 
bo busca un mascota? 


Esaki ta un lista pa duna un bista di kico ta importante: 
• Cuminda y awa limpi tur dia 
• Luga cu sombra pa sconde for di elementonan natural 
entre otro: biento, solo y awa 
• Microchip p’e wordo registra oficial como bo mascota 
• Sterilisacion (spay & neutering) pa ambos macho y hembra 
p’evita cu e ta haya puppies of kittens inespera 
• Cuido medico, vacuna, vitamina, medicamento contra 
carpata y bichi di curason etc. 


Ban pone como meta e aña aki pa nos bira un isla ehemplar 
pa asina demostra cu nos ta doñonan responsabel pa nos 
mascotanan. 


Por tuma contacto cu Centro di Control di Cacho na 5929777 
of bishita www.amitaresponsabel.org pa mas informacion. 
Corda Microchip bo mascota pa asin’e wordo registra oficial 
y tambe sterilisa bo cacho p’e no reproduci y contribui n’e 
problematica di sobre populacion na Aruba. Ban sea doño 
responsabel pa nos mascota. 


Minister Ursell Arends: 


Luna di Januari ta Luna di Microchip bo Mascota 

BO ta desea di haci e estudio pa Maestro di Enseñansa 
Primario pero pa motibo di circunstancia di bida bo no a 
logra termina sea havo, vwo of mbo nivel 4? Cu 21+ Toets 
bo deseo por bira realidad! Tur persona cu tin desde 1 di 
september 2025 minimo 21 aña y cu kier haci un estudio na 
IPA, pero no tin diploma di sea havo, vwo of mbo nivel 4, ta 
bin na remarca pa haci e asina yama 21+ Toets. 21+ Toets 
ta midi si bo tin e nivel di havo cu ta necesario pa por studia 
na IPA. 


Si bo logra pasa 21+ Toets cu exito bo por inscribi pa un 
estudio inicial cu IPA lo ofrece durante aña academico 
2025-2026. Asina cu bo inscribi bo ta bin na remarca pa 
participa na e test di admision (beroepstest) y e programa 
preparatorio (voorprogramma) cu lo tuma luga durante aña 
academico 2024-2025. Si bo logra pasa e test di admision 
cu exito y completa e programa preparatorio bo por cuminsa 
cu bo estudio na augustus 2025. 


21+ Toets ta consisti di tres materia entre otro: 1. Hulandes, 
2. matematica, 3. hende y comunidad. 21+ Toets ta tuma 


luga diasabra 13, diamars 16 y diasabra 20 di april 2024. 


Anochi di informacion 
Diaranson 10 di januari 2024, IPA ta tene un anochi di infor- 
macion na unda lo splica kico 21+ Toets ta encera. Alabes lo 
elabora riba contenido y trata ehempel di tarea pa e mate- 
rianan cu ta forma parti di e 21+ Toets. E anochi di infor- 
macion ta di 7:00 pm - 8:30 pm y lo tuma luga den Sala 
Madonna na IPA (Isaac Wagemakerstraat 11, San Nicolas). 


Inscripcion 
Tur persona cu ta interesa pa haci 21+ Toets por inscribi 
via e website www.ipaaruba.com. Pa por inscribi mester 
cumpli cu pago di AWG 80,- y pone como anexo un copia di 
e comprobante di pago den e formulario digital di inscrip- 
cion. 


Tene na cuenta cu e comprobante mester tin bo nomber riba 
dje, p’asina nos sa na ken e pago ta pertenece. Na final bo 
lo ricibi un confirmacion di bo inscripcion. E ultimo dia pa 
inscribi pa 21+ Toets ta 31 di januari 2024. Despues di e 
fecha aki no tin posibilidad mas pa inscribi. 


Pa keda altanto di e ultimo desaroyonan di IPA bishita www. 
ipaaruba.com y sigui nos riba e pagina di facebook Instituto 
Pedagogico Arubano. 


IPA ta tene su anochi di informacion 
tocante 21+ Toets dia 10 di januari 2024 

U 
n ekipo di cientifico Australiano a identifica e mecanis- 
mo di e area di e celebro asocia cu sentimento di amor 
romantico, segun e Universidad di South Australia (UniSA) 
a duna di conoce. 


Ta conoci cu namoramento ta afecta e celebro, provocando e 
liberacion di oxitocina, hormoon responsabel di e sensacion 
di euforia. Pero ainda no ta conoci con e cambionan aki den 
e celebro ta desaroya cu tempo. 


“Es mas, nos sa hopi poco riba e evolucion di amor roman- 
tico,” e autornan di e articulo ta señala, cu a dicidi realisa 
e prome estudio di mundo cu ta investiga e vinculo entre 
e sistema di activacion di conducta dje celebro humano y 
amor romantico. 


Durante su estudio, e investigadonan a haya 1556 adulto 
hoben cu a identifica nan mes como “namora.” Fuera di esey 
nan a analisa dato di resonancia magnetico di boluntario. 


E preguntanan di e encuesta a enfoca riba 
e reaccion emocional p’e obheto di amor, 
den su comportacion cerca e persona ey 
y e enfoke cu ta pone su ser stima riba tur 
cos. 


A bin resulta cu ora nos ta namora, nos celebro ta reacciona 
di manera diferente. E ta haci cu e obheto di nos afecto ta 
converti den e centro di nos bisa. 
“E forma cu e sernan stima ta adkiri importancia special ta 
debi n’e combinacion di oxitocina cu dopamina, un substancia 
kimico cu nos celebro ta libera durante amor romantico. 
Basicamente, amor ta activa un ruta den e celebro asocia 
cu sentimento positivo,” dr. Phil Kavanagh, academico di e 
Universidad di Canbera y profesor asocia adhunto di UniSA, 
a resumi. 


“E hallazgonan ta claria riba un di e mecanismonan biopsi- 
cologico cu ta contribui na amor y ta proporciona informa- 
cion riba e funcionnan specifico di e regionnan asocia cu 
amor romantico for di e estudionan di resonancia magnetico 
funciona,” e cientificonan a conclui den nan estudio, publica 
den e revista Behavioral Sciences. 


A descubri pakico amor 
ta bruha nos celebro 

MI ta cuminsa cu un analisis di e situacion geo-politico cu nos conoce 
awe na januari 2024. Kende por a kere cu Gaza un pida tera cu grandura 
di Corsou, pero cu 2,3 miyon di Habitante, nan no tin recursonan natural, 
no ta un estado autonomo, pero cu un politica nacional pa libera nan mes 
for di e prizon cu Israel a crea rond di Gaza. E teritorio aki, Gaza, a bira e 
espacio of evenemento mas comenta y importante pa loke ta geo-politica 
n’e momentonan aki.  


E guera na Gaza y e resistencia legendario di e pueblo Palestina a cambia 
calculacionnan o miho bisa pa hopi e mis-calculacionnan, relaciona cu loke 
un estado o poblacion ocupa por logra o miho bisa resisti colectivamente.  


Dificil pa pronostica loke finalmente lo resulta di e resistencia Palestino.  
Un cos ta sigur Merca y Israel kier mantene e Status quo di prome cu 7 
october 2023.  
Por bisa cu e lidernan nobo (no PLO) di e resistencia Palestino, sigur kier 
introduci un era nobo di relacionnan internacional y ya tur politiconan na 
Mundo cu excepcion di esnan na Israel ta papia di e estado Palestino. Pues 
por bisa cu ya Hamas a gana e guera. 
  


Ucraina  
Loke a domina e noticianan prome cu October 2023, sigur ta e guera 
na Ucraina. Ucraina na mei aña pasa a cuminsa un contra-ofensiva hopi 
propaganda pa bati Rusia. E contra-ofensiva a fracasa grandemente sin a 
recupera for di Rusia un metro cuadra di teritorio. 


Despues cu Rusia a reforsa su ehercito cu alrededor di 400 mil militar nobo, 
tur bon entrena, ultimo tempo ta bisto cu Rusia a pasa di un guera defen- 
sivo contra e contra-ofensivo di Ucraina, pa un guera ofensivo, ganando 
bataya tras di bataya. Hunto cu esaki e ayudo militar y financiero di Merca 
y EU na Ucraina a baha considerablemente, cual a hinca Ucraina den prob- 
lemanan grandi. Tur analista politico cu conocemento di e guera ta bisa cu 
e guera ta yegando su final y ta un guera gana dor di Rusia.   


Mundo multipolar y BRICS  
Loke tambe a domina generalmente durante 2023 ta e cambionan geo- 
politico cualnan lo bay domina mundo sigur pa hopi añanan cu ta bini. 
Defacto mi a skirbi varios articulo ariba esaki e ultimo tempo, unda mi a 
menciona e fin di e era unipolar, cu USA como e unico poder mundial. E era 
aki a inicia despues di e caida di Union Sovietica na 1990/1991 y cual a 
dura por bisa te cu final di 2021. Actualmente nos ta den un mundo multi- 
polar cu 3 podernan mundial, USA, Rusia y China. Ademas e aliansa fuerte 
di Rusia cu China.   


E hecho di e cambio geo-politico ta causante tambe di confrondacionnan 
grandi manera na Ucraina y Palestina. Tambe varios cambionan formal na 
Africa, manera na Mali, Niger, Chad, Burkina Faso, cual paisnan a confronda 
nan ex-colonizador Francia pa trece un concepto nobo di autonomia post- 
colonial. Den e gueranan interno na Ethiopia y Sudan, dos pais grandisimo 
na Africa, tambe ta bisto e relacion cu e cambio geo-politica. 


Otro acontecimentonan ta e unidad di Saudi Arabia cu Iran. Dos pais, 
productornan grandi di petroli, cu durante añanan tabata enemigo di otro, 
pero dor di mediacion di China y BRICS pa trece paz, e diferencianan mayor 
a ser elimina y awe nan tin bon relacion cu otro y cual relacion por bisa a 
trece hopi stabilidad na Medio-Oriente, sigur a bira miho dor di e guera na 


Palestina, tur dos cu apoyo grandi na Hamas y Gaza.   
  
Dor di crecimento, BRICS a bira BRICS+  
Tambe nos no mester lubida e engrandecemento di BRICS cu 4 pais for di 
Medio-Oriente Egypto, Iran, Saudi Arabia, Emiratonan Arabe Uni y tambe 
for di Africa Ethiopia. Aserca BRICS a crea un Banco di Desaroyo.  
E importancia di BRICS ya a duna su balor na Rusia, a guera na Ucraina 
a conduci cu Merca y UE (Union Europeo) a tuma sancionnan pisa contra 
Rusia y e paisnan di BRICS a permiti pa Rusia ricibi margennan suficiente 
pa sigui opera economicamente, surpasa e sancionnan y hasta durante e 
guera, Rusia a mira un crecemento economico na 2023. 


Pa China tambe BRICS a duna su balor ya cu e guera comercial di USA 
contra China a crea pa China oportunidadnan grandi cu mercadonan nobo 
situa den Global South.  


Teniendo cuenta cu e polarisacionnan Oriente vs Oeste (oost vs west) 
y Global North vs Global South, BRICS, awor BRICS+ ta bay tin un rol 
politico mas grandi e temponan benidero. Esaki ta bisto caba den e dos 
gueranan na Ucraina y na Gaza. 
E importancia Geo-politico di BRICS+ ta sinta den su abilidad pa crea un 
modelo nobo pero cu poder pa un politica alternativo pa loke ta economia, 
finansa y sigur plataformanan politico nobo pa reta e hegomonia di e 
paisnan di occidente y di e dollar.  


UE, cu un postura di ta vazal di USA, 
ta sufriendo di e cambionan geo-politico 
Loke ta bista na 2023 tambe ta e baymento atras di varios paisnan na 
Europa manera ta e caso na Alemania, Gran Betania, Francia y Italia. E 
guera na Ucraina a expone e debilidadnan economico na Europa, special- 
mente nan dependencia di energia. Tambe cu nan posicionnan geo- 
politico limita, unda cada biaha nan mester busca e balansa entre nan 
posicionnan autonomo y nan dependencia politico y militar di Merca (G7 y 
Nato). Specialmente nan dependencia energetico di Rusia y dependencia 
economico di China, cada biaha ta den wega. 


E guera na Ucraina a expone tambe e caracter y posicion vazal di UE na 
USA. E motor economico di UE, Alemania, ta ricibiendo slanan formal ya 
cu su industria tabata basa grandemente ariba e gas natural y barata di 
Rusia, cual no t”ey mas. Awor Alemania ta cumpra gas natural liquido for 
di Merca na un prijs hopi mas halto. Ta ser bisa di ta 3 pa 4 biaha mas caro.  


Esakinan a limita o baha e crecemento economico di UE y cual tambe a 
percura pa pusha e inflacion bay halto. Mientras Paisnan di UE ta luchando 
cu nan posicion poco deseable, otro paisnan na mundo cu tabata den un 
posicion fastioso, margina dor di e politica di occidente cu su sancionnan, 
awor ta haya nan mes den posicionnan mas fuerte. Un ehempel ta nos 
bisiña Venezuela, cual pais a wordo boycotea y sanciona pa Merca y como 
bon vazal tambe dor di UE. 


Awe dor di e crisis energetico causa pa e guera na Ucraina, Venezuela 
ta den un posicion hopi miho pa sali for di su problemanan causa pa e 
sancionnan y boycot.  Iran, Nort-Korea, Syria y asina tin mas pais cu ta 
bayendo dilanti cu e cambionan geo-politico.  
Nos a cuminsa 2024 cu tur e cambionan geo-politico menciona y cualnan 
ta mustra di keda tambe na 2024, sigur cu algun conflictonan mas.  


Un relato kico a pasa y ta pasando na Palestina 
E hechonan di 7 october 2023 y dianan despues ta conoci. 
E propagandanan falso di Israel keto bay ta sigui den prensa internacional. 
Pa comprende e situacion awe na Palestina ta bon pa analisa y comprende 
bon kico a pasa y ta pasando na Palestina. Awe ta bisto con Zionistanan ta 
birando mas fuerte na Israel, unda e Hudiunan modera ta wordo hala un 
banda. 
>>> 


Gregorio Wolff 


Situacion geo-politico en 
special na Medio-Oriente 

E partido Laboral di tendencia social-democrata, cu tabata un partido 
grandi cu a goberna Israel na hopi ocasion ya no tin e forsa popular pa ta 
den Gobierno. E extremistanan Hudiu cu e ideologia zionista tuma mando 
di tur asunto di e bida diario, sea ta politico, militar, cultural y mas. Sigur 
den e era, 1991 pa 2021, den cual Merca tabata e poder na mundo. 


Zionismo ta e ideologia nacional di Israel y ta basa ariba terminologia 
biblico de como 3 mil aña pasa, tempo di David y Solomon. Un Austriaco di 
rasa Hudiu, secularista=no religion, Thedoor Herzl por bisa a crea e zion- 
ismo, na final di siglo 19. Su inspiracion tabata basa ariba e anti-semi- 
tismo na Europa y e terminologia biblico di 3 mil aña pasa. Su mensahe 
tabata pa Hudiunan crea un estado Hudiu na Palestina. Na e momento 
ey solamente 20 mil Hudiu tabata biba na Palestina, algun porciento di e 
totalidad di e poblacion di Palestina. 


E pilarnan di Zionismo ta defensa propio, supremacia di e rasa blanco, 
messianico y cu ideologia fashista. Esaki tabata e identidad nacional di 
hudiunan pa crea nan estado Hudiu exclusivo pa deshaci di e pueblonan 
cu tabata biba den Palestina. Esta, loke Hudiunan mester haci ta, colonisa 
Palestina y corre cu e poblacion di Palestina.  


E matamento di 6 miyon Hudiu na Europa, prome y durante e 2do guera 
mundial a pone e ideologia Zionista crece bao Hudiunan.  


Cu creacion di e estado Israel na 1948, nan no a respeta e decision di 
UNO, pa parti Palestina den dos estado, un estado Palestina cu 46% y 
Israel cu 54% di e teritorio di Palestina. Nunca a crea e estado Palestino 
y Israel a keda horta teritorio di e 46% cual ta coresponde na Palestina. 


Na 1948 mesora despues di e creacion di e estado Israel, Palestinonan a 
conoce e NAKBA, hudiunan uzando violencia a mata y herida hopi Palestino 
pa core cu Palestinonan y horta nan terenonan. Despues cu cada guera 
Israel a coy mas teritorio y e emigrantenan yama Settlers cu ayudo di 
militarnan Israel tabata core cu Palestinonan for nan terenonan y ocupa 
esakinan. Gobierno despues ta legalisa e ladronicia di terenonan na fabor 
di Hudiunan. Hopi accionnan fashista Palestinonan mester a wanta y biba 
cu nan.   


E ideologia fashista a crea e conocedo apartheid na Israel. Luganan pa 
Hudiunan so y otro luganan pa Palestinonan so. Hasta ariba e careter- 
anan ta bisto e apartheid. Tin careteranan pa autonan cu plachi di number 
Hudiu pa Hudiunan y Europeanonan so y otro careteranan pa autonan di 
Palestinonan so y cu un control severo pa e apartheid ser aplica.  
  
Plan pa hinca 2,3 miyon Palestina den Sinai Egypto a fracasa. 
October 7 a shock y crea miedo den e sociedad hudiu na Israel pero pa 
gobierno di Netanyahu, un oportunidad grandi pa gara mas teritorio. No 
lubida cu e intencion di Israel y tambe di Merca, inmediatamente despues 
di 7 oct tabata pa pusha e 2,3 miyon di habitantenan di Gaza den Sinai 
Egipto, Merca lo percura pa e tentnan y nan lo obliga Gatar paga tur gasto.  


E prome viahe di mediacion di Blinken tabata pa papia cu Jordania, Egypto, 
Gatar y UEA pa cumpli cu e plan Israel/Mericano. Tabatin plenea un cumbre 
di presidente Biden cu e 4 hefenan di estado. E plan a fracasa y tur hefenan 
di estado di e 4 paisnan a rechasa categoricamente e plan di emigracion. 
Biden a yega Israel pero no tabata bonbini na e 4 paisnan Arabe.  


Despues nos ta tende di e negociacion cu CAR (Central African Republic) 
y cu Republic of Congo (Congo Brazzaville) pa emigra e Palestinonan di 
Gaza.  


E posicion di Merca pa apoya Israel 100% ta comprendibel ora analisa e 
poder di e lobby mas grandi na congreso Mericano, AIPAC (American Israel 
Public Affairs Committee). Ta ser bisa cu e comunidad Hudiu na Merca ta 


percura pa biyonnan di dollarnan pa paga congresistanan Mericanonan pa 
apoya Israel, p’esey hopi hende ta bisa cu Merca a bira un colonia di Israel. 
Mientras tanto Israel ta sigui den guera cu Hamas, pero hopi noticianan cu 
ta sali ta bisa cu Hamas ta wanta duro y hasta na hopi ocasion ta elimina 
militarnan Israeli y causando hopi daño n’e ehercito di Israel. 3 Luna a 
pasa y nada di victoria di Israel manera hopi a comenta cu lo pasa. 


Hasta awor Israel ta sacando hopi militarnan for di Gaza. E forsa di e mili- 
tarnan Hudiu ta sinta ora nan por uza tankinan di guera moderno den un 
guera confesional, pero ta dificil pa bringa un guera di guerrilla cu tankinan 
di guera den e ruinanan di Gaza. 


Hopi tankinan di guera y vehiculonan blinda a bay perdi. Loke Israel ta 
haci ta cometiendo un genocidio y diariamente nan ta bombardea Gaza 
matando civilnan. E victimanan bao di e militarnan di Hamas ta poco. E 
conteo djies ta yega 25 mil morto, 70% ta muchanan y hende grandi. 


Gobierno di Israel aplicando e teoria zionista, como bon opresor na Gaza 
ta papia di defensa propio y hasta ta bay mas leu di bisa cu ta nan obliga- 
cion pa defende nan mes, a base di e atake di Hamas di 7 October. Merca 
ta ripiti mesun mensahe cu Israel tocante defensa propio. E berdad ta cu 
Israel a converti Gaza den un prizon, rondona cu murayanan electronico y 
cu basenan militar.  


E accion di Hamas di 7 october ta un accion pa kibra y sali for di e prison di 
e opresor. Nunca un opresor segun leynan internacional huridicamento por 
ricibi e derecho di defensa propio. Mas bien loke Israel ta haci ta comete 
terorismo di estado cu apoyo di Merca. Acerca gobierno di Israel ta culpa 
tur Palestino na Gaza di ta culpabel pa loke a pasa 7 october y p’esey nan 
ta aplica e castigo colectivo na civilnan den Gaza cu nan bombardeonan 
pa mata Palestinonan.   


Esaki ta igualito na loke e Nazinan tabata haci durante 2do guera mundial 
na e Ghetto di Warsaw, na Amsterdam y varios ciudadnan Europeo. 


Awor e posicion di Gobierno di Israel, e corriente Netanyahu, a cambia 
pa loke ta emigracion di e poblacion di Gaza. Nan no ta bay saca nan mas 
for di Gaza, pero nan tin 3 punto pa termina cu e quera: 1 Eliminacion di 
Hamas. 2 Libertad di tur rehen. 3 Deradicalisacion di Gaza, cual ultimo 
dianan a bira, “e promesa cu Gaza nunca por ta un menasa pa Israel”.  
E gruponan mas radical na Israel, lidera pa ministro di Finansa di Israel, 
Smotrich, ainda ta kere den emigracion di Palestinonan.  
  
Di 5 o 6 biahe di diplomacia di Merca na Medio-Oriente 
E ultimo dianan, ministro di Asuntonan exterior di Merca, Blinken ta bishi- 
tando como 7 pais Islamico na Medio Oriente, Turkia, Gatar, UEA, Saudi 
Arabia, Egipto, Jorrdania y otro mas. 
Awor ta resulta cu na Libanon, Hezbollah a cuminsa cu basta bombardea- 
mento di e parti nort di Israel y e poblacionnan mester a huy. E Houthinan 
na Jemen den solidaridad cu Gaza a cuminsa cu un boycot di barconan pa 
Israel y tambe di amigonan di Israel, uzando e Mar Rojo.   


E mensahe di Blinken pa su di tanto intermediacion na Medio Oriente ta 
cu no tin emigracion di e poblacion di Gaza mas y pa no “metastasize” e 
conflicto, esta pa e guera na Palestina no sigui plama y bira mas grandi. E 
hefenan di estado Arabe a bisa Blinken cu Merca tin e yabi den su man pa 
stop e guera y lo no tin metastase, pasobra ta cu armanan Mericano, Israel 
ta bombardea Gaza y den Conseho di siguridad un mocion di paisnan 
muslim, treci pa UEA pa stop e guera, a ricibi un veto di Merca y e guera 
ta sigui. 


Interesante pa wak e desaroyo di e conflicto, pero mas interesante ta cu 
guera y bombardeo di Gaza ta stop y ta bini un conferencia ariba e futuro 
di Palestina y e reconstruccion di Gaza.  

Fortaleza pa Famia 


Sinceramente, Pastor Marcel Balootje 


MATEO 12:30 esun cu no ta cu Mi ta contra Mi, y esun 
cu no ta recoge hunto cu Mi, ta plama. 


Ta hopi hende tin cu ta gaña nan mes, cu no ta respeta 
Dios, rebelde, ireconciliabel, cu no kier pordona, cu ta 
kere den mentira y no ta realisa cu nan a wordo engaña y 
cu diabel tin nan mara. 


Hende nan cu ta kere cu nan ta feliz, cu nan por biba 
manera nan kier, y hasta pensa cu enbes di nan somete 
na Dios, Dios tin cu tolera nan forma di bida y nan actitud. 


Dios ta odia pica, pero Dios ta stima tur hende p’esey mes 
E a manda su Yiu Cristo Hesus pa nos kere den dj’E y 
ricibi bida eterna. 


E tempo aki ta mustra net contrario, cu hende ta gaña y 
nan ta wordo engaña, tin biaha nos ta nota con facil hende 
ta permanece den inmoralidad y idolatria, teniendo na su 
alcance e salida for di maldad. 


E enemigo kende ta doño di scuridad, no tin cuenta cu 
ningun hende y ta amplia su net di maldad cada dia mas 
y mas, pasobra hopi ta lubida cu e palabra di Dios ta bisa 
cue e diabel a bini pa horta, mata y destrui. 


Cuanto biaha nos no ta lesa e siguiente frase den bijbel 
caminda ta para skirbi: No laga ningun hende gaña boso, 
y tambe ta para skirbi: No gaña boso mes (Galationan 
6:7). 


P’esey poniendo mentira un banda, cada un di boso papia 
berdad cu su prohimo, pasobra nos ta miembro di otro 
(Efesionan 4:25). 


Dios ta wak cada hende su curason, Ta Dios tin control 
riba nos bida, esey no ta den nos man. Tin hopi hende ta 
kere cu nan mes ta dirigi nan bida y esey no ta berdad. 


Hibando un bida di pica nos ta gaña nos mes, pasobra di 
ningun forma nos ta agrada Dios, ningun hende por haci 
bofon di Dios, tur locual un hende sembra e lo cosecha. 


Si bo malcria un mucha for di chikito, bo no ta coregi ni 
tampoco disciplina, awel no spanta, ora bo malcriansa 
duna fruta, na un mucha bandido, y despues bo mes cara 
lo keda na berguensa. 


Si bo sa masha bon cu droga ta un di enemigonan mas 
grandi di bida di hende, no bisa e no ta haci nada, mien- 
tras cu e ta hiba bo na adiccion y destruccion. 


Si bo ta bon na altura, cu adulterio ta destrui, bo integ- 
ridad, bo matrimonio, bo famia, pakico bo ta persisti di 
keda den un asunto asina, demostrando bo mes como un 
hende bobo. cu no ta interesa den su propio bienestar. 


Hopi hende a purba caba cu alcohol, pero hopi alcohol a 
caba cu nan, bo no ta kere cu a yega tempo pa tuma un 
bon decision y stop di bebe. 


Dios ta spierta nos cu su palabra tur dia, pero hopi hende 
no kier arepenti, alcontrario nan ta busca tur manera pa 
keda mara den scuridad, bisando “asina mi ta y asina mi 
ta keda”. 


Esun cu ta laga di uza bara, ta odia su yiu, ma esun cu ta 
stim’e ta disciplin’e for di tempran. 


Laga nos no purba di tapa solo cu un dede, pasobra e 
dianan ta dificil y e tempo ta trabahoso. 


Nos tur mester permanece den oracion, pasobra nos tur 
ta vulnerabel, nos cada un mester haci oracion pa otro. 


Pakico boso ta yama mi Señor, Señor y no ta haci locual 
mi ta bisa (Lucas7:46). 


Pakico gaña bo mes, ban biba cu e berdad 


Diaranson, 10 Januari 2024 
AWEMainta 
OBITUARIO 
25 


Señor ta mi wardador, mi’n tin falta di nada 
Den Cunucu di yerbe berde e ta pone mi sosega 
E ta hiba mi na awa trankil 
Pa mi bolbe haña forsa. 
Salmo: 23 


Cu inmenso tristeza na nos curason, pero 
conforme cu boluntad di Dios 
Nos ta anuncia fayecimento di: 


Girigirorio N. Briesen 
Buchi Gooy of Gooy 
*09-05-1936 - †06-01-2024 


Mama di criansa: 
†Catharina Rasmijn - Henriquez 


Na nomber di su rumannan: 
Flora y †Jan Rasmijn – Briesen 
Elauterio (Teechi) y Anna Maria Briesen – 
Geerman 


Subrino y Subrina nan: 
† Martin Briesen 
Virgilio (Buchi) Y Regina (Gina) Briesen – 
Werleman y famia 
Maria (Eta) y Johnny Croes – 
Briesen y famia 
Rudolf (Quito) y Maricella Briesen – 
Kock y famia 
Lidia (Lia) y Genario (Tico) Kelly – 
Briesen y famia 
Leo y Zwaika Briesen – Winterdaal y famia 
Omiria y Milko Lo-Asioe – Briesen y famia 
† Petra (Dora) y Robby Thode y famia 
Luis Y Elvira Rasmijn – Eckmeyer y famia 
Antonio (Leo) y Bea Rasmijn – Leon y famia 
Anna (Mary) y Shaki Wever – Rasmijn y famia 
Leonardo (Nadi) Rasmijn 
Cornelis (Kees) Rasmijn 
Maria y Rik van Drie – Rasmijn y famia 
†Theodoro Rasmijn 
Juan (Juju) Rasmijn 
Maikel y Anoushka Rasmijn – Vrolijk y famia 


Tanta na bida: 
Jolanda Paesch y famia 


Tur su sobre sobrino y subrina nan 
Tur su Primo y Prima nan, su bon bisiña nan, 
amigo (a) nan y demas persona nan yega 
na dje. 


Demas famia: 
Briesen, Rasmijn, Geerman, Henriquez, Croes, 
Kock, Kelly, Winterdaal, Lo-Asioe, Thode, 
Eckmeyer, Leon, Wever, van Drie, Vrolijk, 
Paesch, Panneflek, Irausquin, Feliciano, 
Koolman, de Cuba, Ridderstap, Sneek, 
Oduber, Castillo. 


Acto di despedida lo tuma lugar Diasabra 13 
januari 2024 di 9 or mainta pa 12 or na Aurora 
Funeral Home y despues lo sigui e acto di 
crematorio. 


Nos ta pidi nos desculpa si den nos tristeza 
nos por a lubida un of otro famia of conocir. 


Ta lamenta cu despues di e entiero nos no 
por ricibi bishita di condelencia na cas. 


Enbes di manda flor of krans un dunacion na 
HOSPICE Atardi lo ta altamente aprecia. 


Señor ta mi wardador, mi’n tin falta di nada. 
Den cunucu di yerba berda, e ta ponemi sosegá. 
E ta hibami na awa trankil, pa mi bolbe haya forsa. 
Salmo: 23 


Cu nos inmenso tristeza den nos curason, pero conforme 
cu boluntad di Dio, nos ta anuncia fayecimento di nos 
casá, mama, wela, ruman, tanta y suegra stimá: 


Mercedes Francisca 
Winterdal-Tromp 
Mihó conoci como “Ika” 
*16/01/1949 – †06/01-2024 


Na number di su: 
Esposo: Eduardo “Eddy” Winterdal 


Yuinan: Shariska Winterdal y Omar Maldonado 
Jairo y Nathaly Winterdal-Kelly 


Nietonan: Eugene Dirksz y Laura Klingenberg 
Jayton Dirksz 
Jairson Winterdal 
Jairwin Winterdal 


Nieta: Jairlyn Winterdal 


Rumannan:Minguel y Filomena (Mena) Tromp-Hernandez 
Juan (Kimo) y Carmen Tromp-Ibarra 
Berta (Betty) y Willian Suarez-Tromp 
Mario y Margriet Tromp 
Myrna y Gabriel Ienna-Tromp 
Benito y  Martha (Lucia) Tromp-Croes 
Luis y Irena Tromp-Hart 
Thomas y Monique Tromp-Gei 
Harold y Jalitza Tromp-Dirksz 


Swa- y Cuñanan: Natividad (Tantan) Winterdal 
Beatrix (Betty) y † Facundo Croes-Winterdal y famia 
† Imeldo (Emy) Winterdal 
Maria y † Fanchi Croes-Winterdal y famia 
Cornelia (Nea) y † Juan Werleman-Winterdal y famia 
† Heronimo (Rufo) y Carmen Winterdal-Croes y famia 
Lucia y Doppy Dania-Winterdal y famia 
Silvia y Richard Luidens-Winterdal y famia 
Juan (Janny) y Poppy Winterdal y famia 
Seferina (Rinda) y Jacobo (Coby) Werleman-Winterdal y 
famia 
Felix y Filomena Winterdal-Wouters y famia 
Sobrino y Sobrina nan: Susan Tromp 
YazmiraTromp y Lito Kelly y yiunan 
Jonny y Rachelle Tromp y yiunan 
Jo-Anne Tromp y yiunan 
Rudolf Gomez y yiunan na Hulanda 
Melissa Gomez y yiu 
Mirella y Alvin Yarzagaray y yiunan 
Marvin y Jeidy Tromp 
Mauro Ienna 
Giacomo y Rashella Ienna y yiu 
Victor Tromp y Jessie Larmonie y yiu 
Lurene y Alvin Flanegien y yiunan 
Melany y Yalek Lamper y yiunan 
Jahad Tromp y Joslyn Geerman na Hulanda 
Jonile Tromp y Valery Yarzagaray 
Christopher Suarez 


Con-Suegra: Vda. Manuela Kelly-de Windt y famia 


Bon Bisiña nan y amigo nan di cas: Janny y Nila Ras 
Nicolasa (Laty) Werleman 
Gibi y Susan Kelly 
Anna Werleman 
Theo Zievinger 


Primo y Prima nan, Ihá nan. 


Demas famianan: Tromp, Winterdal, Fingal, Geerman, Dirksz, 
Kelly, Maldonado, Hernandez, Ibarra, Suarez, Ienna, Croes, 
Hart, Gei, Dirksz y demas famia y conocirnan na Aruba y 
Hulanda 


Oportunidad pa condolencia lo tuma lugar: 
Diabierna 12 di Januari 2024 Na Aurora Funeral Home di 7:00 
pa 9:00 di anochi. 


Ta invita pa acto di despedida, cual lo tuma lugar Diasabra 
13 di Januari 2024 di 2 or pa 4 or di atardi na Misa Sagrado 
Curason na Savaneta. Cremashon lo tuma lugar den seno 
familiar. 


Nos disculpa si den nos tristeza nos por a lubida un of otro 
persona. 
Nos ta lamenta cu despues di entiero nos no por ricibi bishita 
di condolecia na cas. 


“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Nos ta anuncia fayecimento di: 


Mercelino Croes 
Mihor conocir como: “Marcelo” 
*24-09-1946 - †07-01-2024 


Na nomber di su: 
Esposa: 
Ina Croes-Bremo 


Yiunan: 
Roberto Croes y Charlotte Richardson 
Omar Croes 


Nieta: 
Astrianty Croes y Chris Godoy 


Mayornan: 
†Emiliano y †Cecilia Croes-Navas 


Rumannan: 
Everaldo y †Benita Croes-Kock 
†Julio y †Filomena Croes-Boekhoudt 
†Luis y Filomena “Betty” Croes-Kock 
†Geronimo Croes 


Subrinanan: 
†Karin Croes 
Orayma Alias-Croes y famia 
Subrinonan: 
Milton Croes y famia 
Ramphiz Croes 


Iha: 
Maureen Bremo y famia 


Swanan: 
†Albert y †Rica Bremo y famia 
†Juan y †Teresita Bremo y famia 
Francisco y †Marcia Bremo 
Atanasio Bremo y Margarita Bremo 
Nicasio Bremo y Ana Bremo 


Mescos su subrinanan: 
Lesbia y Maiky Becker y famia, Maureen Bremo 
y famia, Maritsa Bremo, Evelyn y Irvin Penja y 
famia, Olga Bremo 


Amistad di cas: 
Juraima Lugo-Testa, Geraldo Lilia, Raymond 
Paesch 


Comper mas pega: 
Rudolf Maduro y famia 


Prima y primonan, comer y compernan, 
bisiñanan, conocirnan, ex-coleganan di Albo 
Aruba N.V. y Arston Corporation N.V. y demas 
famia 


Ta invita pa e acto di entiero cu lo tuma 
lugar diabierna 12 di januari 2024 na Aurora 
Funeral Home di 09:00 pa 11:00 di mainta, 
despues saliendo pa Santana catolico Pastoor 
Kraanwinkel na Paradera. 


Despues di entiero no ta ricibi bishita di 
condolencia na cas. 


Diaranson, 10 Januari 2024 

Laga tur loke ta spera mi ta bunita 
Laga tur locual cu mi encontra 
na caminda ta bunita 
Laga tur locual cu mi laga atras keda bunita y 
Laga esakinan termina den tur buniteza 
Autor: Cado Wever 


Cu inmenso tristeza I dolor na nos curason, nos ta 
Participa fayesimento di nos querida; 


Elia Dubero 
Cariñosamente yama “Elva” 
*05-Aug-1930 - + 02-Jan-2024 


Na nomber di su: 
Yiu: 
Zahira “Sari” van der Linde-Dubero y Dominico 
“Chommy” van der Linde 


Nietanan: 
Zahira van der Linde y Tatiana Quintero 
Jessmira van der Linde y Danny Falconi 
Ghislaine van der Linde y Dan Peterson 


Bisanietonan: 
Day-Jean Falconi 
Jaydison Falconi 


Rumannan den felis memoria: 
†Maria “Rubia” Dubero 
†Angelica Dubero 
†Rosa “Jojo” Peña-Dubero y †Luis Peña 
†Leoncio “Noong” Dubero y Minerva Dubero- 
Pichardo 
†Felix “Buchi” Dubero y Elsa Dubero-Werleman 
†Edie Dubero y †Corrie Dubero-Stal 
†Francisco “Denk” Dubero 


Sobrino/a nan: 
Vda. Ingrid “Gichi” y Leo Croes-Dubero y fam 
Chito y Chica Peña-Winterdal y fam 
Edna Peña 
†Jenny y Lourdes Peña-Bregita 
Robby Peña 
Alvin y Yadsy Peña-Tineo y fam 
Franky y Mimi Peña-Suarez y fam 
Manuel y fam 
Hubert “Chepito” Dubero 
Evelyn y Dennis Posoy-Dubero y fam 
Iris y Dick Voets-Dubero 
Javier y Ludwina Dubero-Flanegin 
Vda.Veronica Heykoop-Dubero y fam 
Rosemary y Richard Plaisier-Dubero y fam 
Yvonne y Richard Stal-Dubero y fam 


Primo I prima nan, bisiñanan di Papilon, comer 
y comper nan, a hijado(a)nan, ayudente di cas 
Nena y Francis, Staf y Personal di Fundacion Cas 
di mi Chepa 


Demas Famia: 
Dubero, Lampe, van der Linde, Emers, Croes, 
Peña, Pichardo, Werleman, Stal, Thiel, Maduro, 
Kock y demas famia. 


Ta invita pa acto di entiero, cual lo tuma lugar, 
diaranson 10 di januari 2024 di 2or pa 4or na Misa 
Inmaculata Concepcion na Sta. Cruz y despues 
pa Santana Catolico Santa Maria. 


Laga tur loke ta spera mi, ta bunita 
Laga tur locual cu mi 
encontranacaminda ta bunita 
Laga tur locual cu mi lagaatraskedabunita y 
Laga easakinan termina den tur bunitesa. 
Cado Wever. 


Cu dolor na nos curason, ta participa cu a bai 
drumi den brasa di nos Señor, 
nos ser stima, 


Sra.Marjorie Hyancinta 
Maduro – Franken 
Cariñosamente jama Jori, Mami, Mama 
*30-09-1959 - †02-01-2024 


Na nomber di su 
Mayornan: 
† Asinto “Chin “ Franken 
† Jesusita “Susita” Franken-Luydens 


Esposo: Antonio (Toni) Maduro 


Yiunan: 
Aldrin Maduro Y Roslyn Croes 
Vanessa Maduro 
Dianne Maduro 


Manera yiu: Grego Milton 


Nieto y nietanan: 
Amalia Maduro 
Gedeanne Olivir 
Geyon Olivir 
Ge-Anne Olivir 


Rumannan: 
June y Albertico Tromp 
Hubert Franken y Swinda Thiel 
Sra. Viuda Trixi Esteba – Franken 
Frederick “Rudy” Franken 
Angelin y Sydney Dirksz 
Melicent y Cecil “Juni” Tromp 
Robertico “Marion” Maduro y Susana Wit de 


Subrino y Subrinanan, Tanta y Omonan, Primo y 
Primanan , Comer y Compernan 


Su Iha: Jerrold D. Tromp 


Swa y Cuñanan: 
Sylvia y Rudolf Ridderstap 
Michael y Liliana “popi” Maduro 
George y Mayra Maduro 
Gubert y Ludwina Maduro 
Sra. viuda Hashmin Shahaira Kock-Maduro 
Javier y Betty Maduro 


Miho Amiga/Amigo: Juffr. Rini 
Tio Robby 


Demas famia: 
Maduro,Franken, Luydens,Tromp, Esteba, Dirksz, 
Thiel , Croes , Witde , Ridderstap, Kock, Sno, 
Krozendijk, Eckmeyer, Bermudez. 


Su bon Bisiñanan: 
Ruben y Ruby Figaroa – Eckmeyer. 


Ta invita tur famia, amigo, bisiña y conocir 
pa asistinaacto di entierocual lo tuma lugar 
diabierna 12 Januari 2024 for di 2or pm pa 4or pm 
na Misa Santa Anna Noord, 
despues saliendo pa Santana Catholico Noord. 


Nos ta lamenta cu despues di entiero no por ricibi 
bishita di condolencia na cas . 


Famia ta pidi pa bisti colornan suave durante 
entiero. 


Si nos biba, ta pa Señor nos ta biba i si nos muri, ta 
pa Señor nos ta muri; pesei sea ku nos biba òf ku 
nos muri, ta di Señor nos ta. Romanonan 14:8 


Cu inmenso tristesa na nos curason, pero 
conforme boluntad di Dios y agradecido na Dios 
pa tur locual ela hasi y significa pa nos, nos ta 
anuncia fayecemento di nos Tata, Welo, Ruman y 
Omo stima: 


Robert Edwin Dijkhoff 
Mihor conoci como “Etto” 
*25-11-1957 - † 3-01-2024 


Na nomber di su: 
Mayornan: 
† Cipriano Dijkhoff y † Laura Ras-Dijkhoff 


Yiunan: 
Rennel Tromp 
Gerald y Kimberlee Dijkhoff-Williams 
Robert Dijkhoff y Rachel Eman 
Tamara y Marvin Leon-Dijkhoff 
Laura Dijkhoff 


Nieta y Nietonan: 
Evangeline, Aubree, Levi, Weston, Mila, Lexi, 
Nathon y Jacob 


Rumannan: 
Damian y “Dinny” Dijkhoff-van Zadelhoff 
(Hulanda) 
† Antoni “Toni” y Victoria “Zita” Dijkhoff- 
Boekhoudt y famia 
† Freddy y † Irena Dijkhoff-Faro y famia 
Mario y Marilyn “Bibi” Dijkhoff-Tromp y famia 
† Filomena Dijkhoff y famia 
Yolanda y Jan Ulfman-Dijkhoff y famia 
(Hulanda) 
† Rudi Dijkhoff y famia 
Cipriano “Lando” y Sandra Dijkhoff-Franken y 
famia 


Mama di su Yiunan: 
Erica Tromp 
Mierna Caraballo 
Filma Willems 
Suzanne Ras 


Subrino y Compañero di cas: Ralph Dijkhoff 


Tanta y Omo nan, Sobrino y Sobrinanan, Primo 
y Primanan, Ihanan, Comer y Compernan, 
Paradera Boys, Compañero nan di Drag, Amigo 
y Amiganan, Conocirnan 


Demas famia: Dijkhoff, Ras, Tromp, Williams, 
Eman, Leon, Colina, van Zadelhoff, Boekhoudt, 
Faro, Tromp, Ulfman, Franken, Croes, Maduro, 
Loefstop, Arends 
Acto di entiero lo tuma luga diaranson 10 di 
Januari 2024 for di 9:00 -11:00 am na Royal 
Funeral Home y despues saliendo pa Santana 
Pastoor Kranwinkel na Paradera. 


Adres pa condolencia: 
Royal Funeral Home 
Cumana # 44 
Diamars 9 di Januari 2024 
7:00 - 9:00pm 


Nos ta pidi nos mas sincero disculpa si den nos 
tristesa nos por a lubida algun persona of famia. 


Diaranson, 10 Januari 2024 

Lagrima y flor por seca, su recuerdonan 
y tur loke e la haci y significa pa nos, 
Lo keda graba pa semper den nos mente y 
curason. 
“Cerca Dios mi alma ta na paz, ta di Dj’e mi 
salbacion ta bin” 
Salmo 62:1 


Cu inmenso tristeza na nos curason, pero 
conforme cu boluntad di Dios 
Nos ta anuncia fayecimento di: 


Ronald Vincent 
Werleman 
Mihor conoci como: Ronny ( Onny ) 
* 22 Februari 1965 † 05 Januari 2024 
Nomber di su Mayornan: 
Pedro Werleman y Pascualita ( Lita ) Werleman- 
Franken 


Su Ruman Stima: 
Eloisito ( Ely ) Werleman y Frida Werleman-Tromp 


Sobrino(a) nan: 
Geramin y Famia 
Sheena y Famia 
Shannon y Famia 


Manera Nieto(a) nan: 
Richeline, Jermaine & Kaylee 
Sennah & Shayan 


Tantanan y Omonan 
Primonan y Primanan 
Ihanan, comernan y compernan 
Bisinjanan, amigonan y amiganan 
Ex coleganan di Manrique Capriles y demas 
familiar nan y conocir nan. 


Defunto ta desea pa bin na color alegre. 


Acto di entiero lo tuma lugar na Aurora Funeral 
Home, Diahuebs 11 di Januari 2024 di 2or pa 4or y 
despues pa Santana Catolico di Noord. 


“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Nos ta anuncia fayecimento di: 
Marcelino Ras 
“Lindo” 
*02-01-1942 - †03-01-2024 


Na nomber di su: 
Esposa: Maria Ras Sanchez 
Yiunan di Criansa: Edwin, Maria, Meri 
Y Nieto nan di Criansa 


Ruman nan y Demas Famia 


Despensa nos si den nos Tristeza nos por a lubida un of 
otro Persona. 


Acto di entiero lo tuma lugar na Aurora Funeral Home, 
Diaranson 10 di Januari 2024 di 2or pa 4or di atardi y 
despues pa Santana Catolico na Santa Cruz. 


Lagrima y flor por seca, su recuerdonan y tur loke 
El a haci pa nos lo keda graba pa semper 
den nos mente y curason. 
“Cerca Dios mi alma ta na paz 
Di djE mi salbacion ta bini” 
Salmo 62: 1 


Cu inmenso tristesa na nos curason, nos ta participa 
fayecimento di: 


Zenovia Maria 
Morillo-Werleman 
*08-02-1958 †02-01-2024 


Acto di entiero lo wordo anuncia despues. 


Lagrima y flornan por seca, su recuerdonan y tur 
loke el a haci y significa pa nos, cu lo keda graba 
pa semper den nos mente y curason. 
“Cerca Dios mi alma ta na paz, ta di DJ’E mi 
salbacion ta bin”. - Salmo 62:1 


Cu dolor profundo na nos curazon nos kier 
anuncia fayecimento di: 


Tirso Fortunato Felix 
*15-10-1932 - †07-01-2024 


Acto di entiero lo wordo anuncia despues 


“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Nos ta anuncia fayecimento di: 


Lucia Yvonne Everon 
*20-01-1951 - †08-01-2024 


Acto di entiero lo wordo anuncia despues. 


Polis a para 
chauffeur burachi 
cerca di Imelda 
kleuterschool 
D 
iadomingo, pa mas of menos 3’or 
y 45 di marduga, durante un con- 
trol di trafico riba caminda publico den 
De La Sallestraat cerca di Imelda Kleu- 
terschool, a para un Jeep Wrangler colo 
berde, mirando cu esaki tabata corien- 
do na un manera iresponsabel. 


A base di articulo 5 inciso 2 di e 
Ordenansa Nacional di trafico, a ordo e 
chauffeur pa supla den e alco-sensor. 
Esaki a mustra claramente cu e chauf- 
feur tabata intoxica. Debi na esaki, a 
detene e chauffeur y a hib’e warda, 
caminda cu e mester a presenta dilanti 
fiscal auxiliar p’e duna cuenta di su 
actonan. Mas probabel, e lo a haya un 
cuarto gratis pa e por a descansa su 
curpa. 


Movecion sospechoso den Bushiri 
D 
ialuna anochi casi marduga, un dama a reporta di a mira dos scooter sos- 
pechoso colo scur c dos hoben riba cada un, ta core rond y tabata vigila e cas- 
nan. Central a dicidi manda patruya den e zona cerca di Fantastic Gardens, unda 
cu nan a ricibi e informacion ya menciona. 


Aparentemente e dos scooternan tabata mobilisa den Caya Soeur Meletia y 
vecindario. 


Segun e informacion, e ocupantenan di 
e scooternan tabata core rond memey 
di e casnan. Patruya a bay den cercania 
di e casnan di pueblo na Bushiri, Madiki 
y tambe Madiki kavel, pero no a topa cu 
e scooternan. A pone central na altura 
di e situacion. 


